Iron Fist (τηλεοπτική σειρά)

***Ο*** ***Iron Fist της Marvel*** ή απλά ***Iron Fist*** (πρωτότυπος τίτλος: ***Marvel's Iron Fist*** ή απλά ***Iron Fist***) είναι Αμερικανική διαδικτυακή τηλεοπτική σειρά που δημιουργήθηκε για το Netflix από τον Σκοτ Μπακ, και βασίζεται στον ομώνυμο χαρακτήρα των Marvel Comics. Τα γεγονότα διαδραματίζονται μέσα στο κινηματογραφικό σύμπαν της Marvel (MCU), αποτελώντας μια συνοχή με ταινίες και άλλες τηλεοπτικές σειρές του franchise, ενώ αποτελεί επίσης την τέταρτη σειρά από μια ομάδα σειρών του Netflix που οδήγησαν στη μίνι τηλεοπτική crossover σειρά, *[[The Defenders (τηλεοπτική σειρά)|The Defenders]]*. Η παραγωγή της σειράς έγινε από την Marvel Television σε συνεργασία με τα ABC Studios και την Devilina Productions. Ο Σκοτ Μπακ ήταν ο υπεύθυνος της σειράς για τον πρώτο κύκλο, με τον Ρέιβεν Μέτζνερ να αναλαμβάνει στον δεύτερο κύκλο.

Ο Φιν Τζόουνς πρωταγωνιστεί ως Ντάνι Ραντ/Iron Fist, ο οποίος είναι ένας νεαρός εμπειρογνώμων στις πολεμικές τέχνες και διαθέτει την ικανότητα να καλεί μία μυστικιστική δύναμη, γνωστή ως «Iron Fist». Στη σειρά πρωταγωνιστούν επίσης οι Τζέσικα Χένγουικ, Τομ Πέλφρι, Τζέσικα Στρόουπ και Σάσα Νταβάν, μαζί με τους Ραμόν Ροντρίγκεζ, Ροζάριο Ντόσον και Ντέιβιντ Γουένχαμ στον πρώτο κύκλο και τους Σιμόν Μίσικ και Άλις Ιβ στον δεύτερο. Έπειτα από μία δεκαετία όπου μία ταινία βασισμένη στον ήρωα παρέμεινε στο στάδιο της ανάπτυξης στα Marvel Studios, στα τέλη του 2013 μία σειρά μπήκε στο στάδιο της ανάπτυξης στην Marvel Television με το Μπακ να προσλαμβάνεται ως ο υπεύθυνος αυτής τον Δεκέμβριο του 2015 και τον Τζόουνς να προσλαμβάνεται ως Ραντ τον Φεβρουάριο του 2016. Ο Μέτζνερ ανακοινώθηκε ως ο νέος υπεύθυνος της σειράς τον Ιούλιο του 2017. Τα γυρίσματα έλαβαν χώρα στην πόλη της Νέας Υόρκης.

Όλα τα επεισόδια του πρώτου κύκλου κυκλοφόρησαν στο Netflix στις 17 Μαρτίου 2017 κι έλαβαν αρνητικές κριτικές από τους κριτικούς. Παρά το γεγονός αυτό, ανάλυση δεδομένων από τρίτους προσδιόρισε πως η σειρά είχε υψηλή τηλεθέαση. Τον Ιούλιο του 2017, ζητήθηκε ένας δεύτερος κύκλος αποτελούμενος από 10 επεισόδια, τα οποία κυκλοφόρησαν στις 7 Σεπτεμβρίου 2018, λαμβάνοντας βελτιωμένες κριτικές σε σχέση με τον πρώτο. Στις 12 Οκτωβρίου 2018, το Netflix ακύρωσε τη σειρά έπειτα από την ολοκλήρωση των δύο κύκλων.

## Υπόθεση
Έπειτα από 15 χρόνια κατά τη διάρκεια των οποίων θεωρείτο νεκρός, ο Ντάνι Ραντ επιστρέφει στη Νέα Υόρκη για να διεκδικήσει την εταιρία της οικογένειάς του από τον Χάρολντ Μίτσαμ και τα παιδιά του, Γουόρντ και Τζόι. Όταν όμως εμφανίζεται μία απειλή, ο Ραντ πρέπει να διαλέξει μεταξύ της κληρονομιάς της οικογένειάς του και των καθηκόντων του ως Iron Fist. Έπειτα από τα γεγονότα της σειράς *[[The Defenders (τηλεοπτική σειρά)|The Defenders]]* και κατά την απουσία του Ματ Μέρντοκ, ο Ραντ αναλαμβάνει να προστατέψει τη Νέα Υόρκη μέχρι που ένας νέος εχθρός απειλεί να πάρει την ταυτότητα του Ραντ ως Iron Fist και να βλάψει αυτούς που αγαπά.

## Ηθοποιοί και χαρακτήρες
*Φιν Τζόουνς ως Ντάνι Ραντ / Iron Fist: Ένας εκατομμυριούχος Βουδιστής μοναχός και γνώστης των πολεμικών τεχνών, ειδήμων στο κουνγκ φου, με την ικανότητα να καλεί μία μυστικιστική δύναμη γνωστή ως «Iron Fist». Ο Τζόουνς περιέγραψε τον χαρακτήρα ως «κάποιον που παλεύει να βρει την ταυτότητά του». Ο ίδιος ταυτίζεται με τη μοναξιά του χαρακτήρα επειδή κι εκείνος είναι ορφανός. Σημείωσε πως «ο Ντάνι αγχώνεται πολύ και εκνευρίζεται πολύ ορισμένες φορές και το καταλαβαίνω αυτό [...] αλλά επίσης κι αυτή η αισιοδοξία που έχει. Την καταλαβαίνω και από πού πηγάζει». Κατά την προετοιμασία του για τον ρόλο, ο Τζόουνς μελέτησε Κινεζικές πολεμικές τέχνες (κουνγκ φου, wushu) και τάι τσι, καθώς και βουδιστική φιλοσοφία, ενώ έκανε επίσης προπόνηση με βάρη και διαλογισμό. Ο Τόμπι Νίκολς ενσαρκώνει τον Ντάνι Ραντ σε μικρότερη ηλικία.
*Τζέσικα Χένγουικ ως Κολίν Γουίνγκ: Σύμμαχος του Ραντ και δασκάλα πολεμικών τεχνών, η οποία διατηρεί το δικό της ντότζο, Chikara Dojo, στη Νέα Υόρκη. Η Χένγουικ θεώρησε πως η λέξη που προσδιόριζε περισσότερο τη Γουίνγκ ήταν «μόνη» λέγοντας: «Δεν θέλει να αποτελεί το ερωτικό ενδιαφέρον για κανέναν και δεν θέλει να ανοιχτεί σε κανέναν με αυτόν τον τρόπο». Κατά την απεικόνιση του χαρακτήρα της, η Χένγουικ προσπάθησε επίσης «να βγάλει προς τα έξω αυτό το πολύ στεγνό χιούμορ που έχει η Γουίνγκ και αυτή τη Νεοϋρκέζικη συμπεριφορά που δεν ανέχεται βλακείες», τα οποία υπάρχουν στο κόμικ.
*Τομ Πέλφρι ως Γουόρντ Μίτσαμ: Ο γιος του Χάρολντ Μίτσαμ και παιδικός γνώριμος του Ραντ. Η δουλειά του στη διατήρηση της Rand Enterprises μαζί με την αδελφή του, Τζόι, απειλείται από την επιστροφή του Ραντ. Παρόλο που ο Γουόρντ είναι ένας χαρακτήρας από τα κόμικ, ο Πέλφρι σημείωσε: «Δεν οφείλουμε απαραίτητα να τον απεικονίσουμε [στη σειρά] όπως ακριβώς εμφανίζεται στα κόμικ». Η Τζέσικα Στρουπ ανέφερε πως ο Γουόρντ θα βίωνε κάποιου είδους «αντρική αγωνία» με την επιστροφή του Ραντ, επειδή «ο Γουόρντ ήταν αυτός που ενοχλούσε τον Ραντ όταν ήταν μικροί, έτσι όσο αγνός και αθώος και υπέροχος κι αν είναι ο Iron Fist, εμφανίζεται και δημιουργεί προβλήματα» σε αυτό τον τομέα. Ο Ίλαν Εσκενάζι ενσαρκώνει τον έφηβο Γουόρντ Μίτσαμ.
*Τζέσικα Στρόουπ ως Τζόι Μίτσαμ: Η κόρη του Χάρολντ Μίτσαμ και παιδική γνώριμη του Ραντ.  Η δουλειά της στη διατήρηση της Rand Enterprises μαζί με τον αδελφό της, Γουόρντ, απειλείται από την επιστροφή του Ραντ. Η Στρόουπ ανέφερε πως η Τζόι «αγαπάει απολύτως» τον Ραντ και η επιστροφή του στη Νέα Υόρκη είναι «σαν την αναγέννηση αυτού που κάποτε ήταν και μπορεί να ρωτήσει αυτά τα πράγματα για τον εαυτό της , επειδή εκείνος της τα παρουσιάζει». Η Στρόουπ δήλωσε πως η Τζόι αρχικά δε θα είναι σίγουρη αν ο Ραντ είναι αυτός που ισχυρίζεται πως είναι. Η Έιμι Λόρενς ενσαρκώνει την Τζόι Μίτσαμ σε μικρότερη ηλικία.
*Ραμόν Ροντρίγκεζ ως Μπακούτο: Ο ηγέτης μιας φατριάς του Χεριού και ο σένσεϊ της Κολίν Γουίνγκ.
*Σάσα Νταβάν ως Ντάβος: Ένας ικανός χρήστης πολεμικών τεχνών και ο γιος του Λέι Κουνγκ. Είναι ο πρώην καλύτερος φίλος του Ραντ από το Καν Λαν, ο οποίος άρχισε να τον φθονεί όταν ο Ραντ απέκτησε τη δύναμη του Iron Fist. Ο Νταβάν, του οποίου ο χαρακτήρας εμφανίστηκε για πρώτη φορά στο ένατο επεισόδιο του πρώτου κύκλου, σημείωσε πως το μεγαλύτερο μέρος της ιστορίας του Ντάβος θα εξερευνηθεί στον πιθανό δεύτερο κύκλο της σειράς.
*Ροζάριο Ντόσον ως Κλερ Τεμπλ: Μία πρώην νοσοκόμα από το Χελς Κίτσεν η οποία πηγαίνει στο ντότζο της Γουίνγκ για εκμάθηση πολεμικών τεχνών, μπαίνοντας στη ζωή των χαρακτήρων της σειράς. Η Ντόσον επαναλαμβάνει τον ρόλο της από τις άλλες σειρές της Marvel στο Netflix (*[[Daredevil (τηλεοπτική σειρά)|Daredevil]]*, *[[Jessica Jones (τηλεοπτική σειρά)|Jessica Jones]]* και *[[Luke Cage (τηλεοπτική σειρά)|Luke Cage]]*).
*Ντέιβιντ Γουένχαμ ως Χάρολντ Μίτσαμ: Ένας αδίστακτος εταιρικός ηγέτης και συνιδρυτής της Rand Enterprises. Ήταν συνέταιρος με τους γονείς του Ραντ κατά την περίοδο που έχασαν τη ζωή τους. Αναφορικά με τη σχέση του Χάρολντ με τα παιδιά του, Τζόι και Γουόρντ, ο Γουένχαμ είπε πως η δυναμική ανάμεσα στους τρεις τους «είναι περίπλοκη, το λιγότερο. Είναι πολυεπίπεδη, είναι πολυδιάστατη, είναι γεμάτη εκπλήξεις και αλλάζει συνεχώς, αναλόγως των περιστάσεων».
*Σιμόν Μίσικ ως Μίστι Νάιτ: Ντετέκτιβ της Αστυνομίας της Νέας Υόρκης στο Χάρλεμ με ισχυρό το αίσθημα της δικαιοσύνης και σύμμαχος των Ραντ και Γουίνγκ. Η Μισίκ επαναλαμβάνει τον ρόλο της από τις άλλες σειρές της Marvel στο Netflix (*[[Luke Cage (τηλεοπτική σειρά)|Luke Cage]]* και *[[The Defenders (τηλεοπτική σειρά)|The Defenders]]*).
*Άλις Ιβ ως «Θίροϊντ Μαίρη» Γουόκερ: Μία μυστηριώδης γυναίκα με κρυφές ικανότητες.

## Επεισόδια
### 1ος κύκλος (2017)

### 2ος κύκλος (2018)

## Παραγωγή

### Ανάπτυξη
Μία ταινία *Iron Fist* βρισκόταν στο στάδιο της ανάπτυξης στα Marvel Studios από το 2000, η οποία ήταν να συγχρηματοδοτηθεί με την Artisan Entertainment. Ο Ρέι Παρκ είχε προσληφθεί για να πρωταγωνιστήσει σε αυτήν, αλλά το πρότζεκτ άλλαξε πολλούς σκηνοθέτες και τελικά δεν προχώρησε. Το στάδιο της ανάπτυξης συνεχίστηκε όταν τα Marvel Studios άρχισαν να αυτοχρηματοδοτούν τις ταινίες τους στα μέσα της δεκαετίας, με τη Marvel να προσλαμβάνει μία ομάδα συγγραφέων για να αναπτύξει μερικούς από τους «λιγότερο γνωστούς χαρακτήρες» που είχε στην κατοχή της, συμπεριλαμβανομένου και του Iron Fist. Το 2010, ο Ριτς Γουίλκς προσλήφθηκε για να γράψει ένα νέο πρόχειρο για την ταινία και μέχρι τον Μάιο του 2013, ειπώθηκε πως ο *Iron Fist* θα ήταν ένα από τα «μελλοντικά πρότζεκτ» της Marvel.

Τον Οκτώβριο του 2013, το *Deadline Hollywood* ανέφερε πως η Marvel Television προετοίμαζε τέσσερις δραματικές σειρές κι μία μίνι σειρά, 60 επεισοδίων συνολικά, τις οποίες θα κυκλοφορούσε σε υπηρεσίες video on demand και καλωδιακούς παρόχους, με τους Netflix, Amazon και WGN America να εκφράζουν ενδιαφέρον. Λίγες εβδομάδες αργότερα, Marvel και Disney ανακοίνωσαν πως η Marvel Television και τα ABC Studios θα παρείχαν στο Netflix σειρές που θα επικεντρώνονταν στους χαρακτήρες των Iron Fist, Daredevil, Jessica Jones και Luke Cage, και οι οποίες θα οδηγούσαν σε μία μίνι σειρά βασισμένη στην ομάδα των Defenders. Τον Απρίλιο του 2015, αποκαλύφθηκε πως ο επίσημος τίτλος της σειράς θα ήταν *Marvel's Iron Fist*. Τον Νοέμβριο, ο επικεφαλής και εκτελεστικός παραγωγός της Marvel Television, Τζεφ Λόουμπ, αναφέρθηκε σε ανεπιβεβαίωτες φήμες πως η Marvel δυσκολευόταν να ισορροπήσει τα μυστικιστικά στοιχεία του Iron Fist στον προσγειωμένο κόσμο της και πως μπορεί να αντικαθιστούσαν τη σειρά με μία ταινία ή μία σειρά με κεντρικό ήρωα τον Punisher. Εξήγησε πως η Marvel και το Netflix ήταν σκόπιμα συγκρατημένοι σε νέα που αφορούσαν τη σειρά *Iron Fist* μέχρι την πρεμιέρα της σειράς *[[Jessica Jones (τηλεοπτική σειρά)|Jessica Jones]]*, έτσι ώστε η προσοχή να στραφεί σε αυτή τη σειρά, η οποία επικεντρωνόταν σε έναν χαρακτήρα που δεν ήταν ευρέως γνωστός στο κοινό. Ο Λόουμπ υποσχέθηκε πως τα νέα για τον υπεύθυνο της σειράς *Iron Fist* θα έρχονταν σύντομα, με τη Marvel να ανακοινώνει τον Σκοτ Μπακ έναν μήνα αργότερα. Αρχικά, η σειρά ήταν προγραμματισμένη να κυκλοφορήσει ως τρίτη από το Netflix μετά τις *Daredevil* και *Jessica Jones* αλλά αυτό άλλαξε, με τη σειρά *[[Luke Cage (τηλεοπτική σειρά)|Luke Cage]]* να κυκλοφορεί τρίτη μιας και ο χαρακτήρας του Luke Cage είχε αφήσει αίσθηση όταν εμφανίστηκε στη *Jessica Jones*, και η Marvel ήθελε να «ακολουθήσει τη στιγμή». Οι Τζον Νταλ, Σίντι Χόλαντ, Άλι Γκος, Άλισον Ένγκελ, Κρις Χένιγκμαν, Άλαν Φάιν, Σταν Λι, Τζο Κεσάντα, Νταν Μπάκλεϊ, Τζιμ Τσόρι, Λόουμπ και Μπακ λειτούργησαν ως εκτελεστικοί παραγωγοί της σειράς. Ο δεύτερος κύκλος ανακοινώθηκε τον Ιούλιο του 2017, με τον Ρέιβεν Μέτζνερ να ανακοινώνεται ως ο υπεύθυνος της σειράς για αυτόν τον κύκλο, αντικαθιστώντας τον Μπακ. Ο Λόουμπ θεώρησε πως «η αγάπη του Μέτζνερ για ό,τι αφορά τον Iron Fist και η εκτεταμένη γνώση του στις ταινίες με θέμα τις πολεμικές τέχνες τον έκαναν την τέλεια επιλογή» για αυτή τη θέση, ως ο νέος υπεύθυνος για τη σειρά.

### Σενάριο
Ο Μπακ δήλωσε πως η σειρά θα είχε έναν πιο ελαφρύ τόνο σε σχέση με τις προηγούμενες σειρές της Marvel στο Netflix, δεδομένου πως «ο ίδιος ο Ντάνι Ραντ είναι ένας πολύ πιο ελαφρύς χαρακτήρας. Είναι κάποιος ο οποίος τρέφει αισιοδοξία και ελπίδα και παρά τα όποια αρνητικά, πιστεύει πως όλα πάντα θα πάνε κατ'ευχήν». Ο Μπακ περιέγραψε τις δυνάμεις του Ραντ ως «όχι και τις καλύτερες υπερδυνάμεις που υπάρχουν. Το μόνο που μπορεί να κάνει είναι να δώσει γροθιά πολύ δυνατά ... μπορείς να το χρησιμοποιήσεις με κάποιους τρόπους αλλά στην υπόλοιπη ζωή του, δεν είναι πραγματικά και τόσο σημαντικό. Το μεγαλύτερο χάρισμά του είναι οι ικανότητές του στις πολεμικές τέχνες και αυτό είναι κάτι για το οποίο υπέφερε και δούλεψε σκληρά για να αποκτήσει». Οι συγγραφείς και οι παραγωγοί προσέγγισαν «επιστήμονες για να συζητήσουν μαζί τους αν κάποιος θα μπορούσε ενδεχομένως να έχει τέτοιου είδους υπερδύναμη στον πραγματικό κόσμο». Ο Λόουμπ περιέγραψε τη σειρά ως την «επιδρομή της Marvel στις ταινίες πολεμικών τεχνών» και ο Μπακ δήλωσε πως τα κόμικ ήταν απλά «ένα σημείο εκκίνησης» για τη σειρά, η οποία θα ήταν «πολύ προσγειωμένη [και] καθοδηγούμενη από τον χαρακτήρα». Ο Τζόουνς θεώρησε πως η σειρά «ήταν στην πραγματικότητα μία φεμινιστική τηλεοπτική σειρά» αποκαλώντας τις γυναίκες χαρακτήρες της «απίστευτα δυνατές, απίστευτα μοναδικές και οι οποίες πραγματικά στηρίζουν τους άντρες σε αυτόν τον κόσμο... Όλοι οι άντρες της σειράς διαλύονται. Χρειάζονται αυτές τις γυναίκες για να τους κρατήσουν δυνατούς».

Κάθε επεισόδιο του πρώτου κύκλου πήρε τον τίτλο του από μία κίνηση της πολεμικής τέχνης Shaolin Kung Fu ενώ του δεύτερου από τίτλους τευχών διαφόρων κόμικ στα οποία εμφανίστηκε ο Ντάνι Ραντ.

### Κάστινγκ
Το κάστινγκ για το *Iron Fist* ξεκίνησε τον Νοέμβριο του 2015, με τον Φιν Τζόουνς να προσλαμβάνεται για τον ρόλο του Ντάνι Ραντ / Iron Fist τον Φεβρουάριο του 2016, αλλά να μην ανακοινώνεται επίσημα από τη Marvel μέχρι τον Μάρτιο. Σχετικά με την πρόσληψη του Τζόουνς, ο Μπακ δήλωσε: «τον είδαμε και πιστεύω πως όλοι απλά γνωρίζαμε αμέσως πως αυτός ήταν ο άνθρωπός μας... Έδειχνε απλά ικανός να απεικονίσει [τη νεανική αισιοδοξία και την ασυμβίβαστη συμπεριφορά του χαρακτήρα] όταν χρειαζόταν και μερικές φορές και τα δύο μαζί, κι έτσι ήταν πολύ ικανός και ευέλικτος καθώς έφερνε τον χαρακτήρα στη ζωή». Μέχρι τον Απρίλιο, οι Τζέσικα Χένγουικ, Ντέιβιντ Γουένχαμ, Τζέσικα Στρόουπ και Τομ Πέλφρι προσλήφθηκαν για τους ρόλους των Κολίν Γουίνγκ, Χάρολντ Μίτσαμ, Τζόι και Γουόρντ Μίτσαμ αντίστοιχα, ενώ μέχρι τον Ιούνιο ο Σάσα Νταβάν προσλήφθηκε για τον ρόλο του Ντάβος, αν και ο ρόλος που θα είχε αποκαλύφθηκε τον Μάρτιο του 2017. Τον Οκτώβριο του 2016, αποκαλύφθηκε πως η Ροζάριο Ντόσον θα επαναλάμβανε τον ρόλο της ως Κλερ Τεμπλ από τις προηγούμενες σειρές της Marvel στο Netflix. Επίσης, ο Ραμόν Ροντρίγκεζ προσλήφθηκε για τον ρόλο του Μπακούτο.

Οι Τζόουνς, Χένγουικ, Πέλφρι, Στρόουπ και Νταβάν επέστρεψαν για τους ρόλους τους στον δεύτερο κύκλο, με τις Σιμόν Μίσικ και Άλις Ιβ να προστίθενται στο καστ. Η Μίσικ επανέλαβε τον ρόλο της ως Μίστι Νάιτ από προηγούμενες σειρές της Marvel στο Netflix, ενώ η Ιβ ενσάρκωσε τη Μαίρη Γουόκερ.

### Σχεδιασμός
Η Στέφανι Μασλάνσκι είναι η σχεδιάστρια κοστουμιών της σειράς, ένας ρόλος που είχε επίσης και σε προηγούμενες σειρές της Marvel στο Netflix. Η Μασλάνσκι σημείωσε πως μία από τις διαφορές σε αυτή τη σειρά ήταν οι γειτονιές που βρέθηκε οι οποίες ήταν «πιο πλούσιες» σε σχέση με το Χελς Κίτσεν των *Daredevil* και *Jessica Jones* και το Χάρλεμ του *Luke Cage*. Ως εκ τούτου, ο Ραντ φοράει περισσότερο κοστούμια σε σχέση με τους άλλους ήρωες και, δεδομένου των καυγάδων που εμπλέκεται συνεχώς, προστέθηκε αρκετό spandex για να αυξηθεί την ελαστικότητα των κοστουμιών. Τα ρούχα του μοναχού και η στολή πολεμιστή του Ραντ βασίστηκαν σε «πραγματικές στολές πολεμιστών μοναχών Σαολίν... πήρα αυτή την ξεχωριστή σιλουέτα από τον ρουχισμό των πολεμιστών μοναχών Σαολίν και τη συνδυάσαμε με τα παραδοσιακά χρώματα του Iron Fist, το πράσινο και το χρυσό».

Οι τίτλοι αρχής της σειράς δημιουργήθηκαν από την Elastic.

### Γυρίσματα
Τα γυρίσματα της σειράς έλαβαν χώρα στη Νέα Υόρκη. Ο Μάνουελ Μπιλέτερ λειτούργησε ως διευθυντής φωτογραφίας για τον πρώτο κύκλο, έπειτα από τη δουλειά του στις σειρές *Jessica Jones* και *Luke Cage*, με τον Μπρετ Τσαν να λειτουργεί ως διευθυντής στη δεύτερη μονάδα, καθώς και ως συντονιστής των μαχών. Ο πρώτος κύκλος γυρίστηκε σε high dynamic range βίντεο (HDR), για το οποίο ο Μπιλέτερ δήλωσε πως πρόσθετε «μία νότα εκμάθησης» στη δουλειά του, αναγκάζοντάς τον να ξανασκεφτεί το πώς θα γύριζε συγκεκριμένες σκηνές. Στον δεύτερο κύκλο, ο Νιλς Άλπερτ λειτούργησε ως διευθυντής φωτογραφίας, ενώ ο Κλέιτον Μπάρμπερ ανέλαβε τον συντονισμό των μαχών.

### Μουσική
Στα τέλη Οκτωβρίου 2016, αποκαλύφθηκε πως ο Τρέβορ Μόρις θα συνέθετε τη μουσική του πρώτου κύκλου. Ένα soundtrack άλμπουμ με τη μουσική επένδυση του Μόρις για τον πρώτο κύκλο κυκλοφόρησε ψηφιακά από τη Marvel στις 17 Μαρτίου 2017, την ίδια μέρα με την κυκλοφορία των επεισοδίων του κύκλου. Ο Ρόμπερτ Λάιντεκερ συνέθεσε τη μουσική επένδυση του δεύτερου κύκλου.

### Συνδέσεις με Κινηματογραφικό Σύμπαν της Marvel
Ο *Iron Fist* αποτελεί την τέταρτη σειρά από την ομάδα σειρών της Marvel που μεταδόθηκαν από το Netflix, μετά τις *[[Daredevil (τηλεοπτική σειρά)|Daredevil]]*, *[[Jessica Jones (τηλεοπτική σειρά)|Jessica Jones]]* και *[[Luke Cage (τηλεοπτική σειρά)|Luke Cage]]*, οι οποίες οδήγησαν στη μίνι σειρά *[[The Defenders (τηλεοπτική σειρά)|The Defenders]]*. Τον Νοέμβριο του 2013, ο Γενικός Διευθυντής της Disney Μπομπ Άιγκερ δήλωσε πως αν οι χαρακτήρες αποδεικνύονταν δημοφιλείς στο Netflix, «είναι πολύ πιθανόν να μπορέσουν να αποκτήσουν δική τους ταινία», κάτι το οποίο επανέλαβε ο Σαράντος τον Ιούλιο του 2015. Τον Αύγουστο του 2014, ο Βίνσεντ Ντ'Ονόφριο, ο οποίος υποδύεται τον Γουίλσον Φισκ στη σειρά *Daredevil*, δήλωσε πως μετά «την ολοκλήρωση των σειρών στο Netflix», η Marvel έχει «ένα μεγαλύτερο σχέδιο επέκτασης». Τον Μάρτιο του 2015, ο Λόουμπ αναφέρθηκε στην ικανότητα της σειράς να διασταυρωθεί με τις ταινίες και τις άλλες τηλεοπτικές σειρές του MCU που προβάλλονται από το ABC, λέγοντας: «Όλα συνυπάρχουν στο ίδιο σύμπαν. Όπως είναι αυτή τη στιγμή, με τον ίδιο τρόπο που οι ταινίες μας ξεκίνησαν αυτοδύναμες και με τον καιρό οδηγηθήκαμε στους *[[Οι Εκδικητές (ταινία, 2012)|Εκδικητές]]*, έγινε πιο πρακτικό για τον Captain America να εμφανιστεί για λίγο στον *[[Thor 2: Σκοτεινός Κόσμος|Thor 2]]* και για τον Μπρους Μπάνερ στο τέλος του *[[Iron Man 3]]*. Πρέπει να το κερδίσουμε αυτό. Το κοινό πρέπει να καταλάβει πρώτα ποιοι και τι είναι όλοι αυτοί οι χαρακτήρες πριν αρχίσουμε να τους αναμειγνύουμε».

## Κυκλοφορία
Η σειρά *Iron Fist* είναι διαθέσιμη στην υπηρεσία streaming του Netflix, σε όλες τις επικράτειες όπου είναι διαθέσιμο, σε υψηλή ευκρίνεια ανάλυσης 4K (Ultra HD 4K) και σε υψηλής δυναμικής εμβέλειας βίντεο (HDR). Τα επεισόδια κάθε κύκλου κυκλοφόρησαν ταυτόχρονα, σε αντίθεση με την καθιερωμένη εβδομαδιαία κυκλοφορία ανά επεισόδιο σειρών, για να ενθαρρυνθεί η παρακολούθηση όλων των επεισοδίων μαζί, μια μέθοδος που χρησιμοποιήθηκε επιτυχημένα και για άλλες πρωτότυπες σειρές του Netflix.

### Προώθηση
Το Τμήμα Καταναλωτικών Προϊόντων της Disney δημιούργησε μία μικρή σειρά προϊόντων προς εξυπηρέτηση ενήλικου κοινού, δεδομένου του ότι η σειρά έχει έναν πιο κοφτερό τόνο. Ο Πολ Γκίτερ, ανώτερος αντιπρόεδρος της Marvel Licensing για το τμήμα καταναλωτικών προϊόντων της Disney, εξήγησε πως η εστίασή τους θα ήταν περισσότερο προς έφηβους και ενήλικες παρά σε πολύ νεαρά άτομα. Επιπρόσθετα, δημιουργήθηκε ένα εμπορικό πρόγραμμα Marvel Knights για να στηρίξει τη σειρά, το οποίο δημιουργεί νέες ευκαιρίες για μεμονωμένες σειρές προϊόντων και συλλεκτικών προϊόντων. Οι συνεργάτες αδειοδότησης ήθελαν να συνεργαστούν με τη Marvel για το πρότζεκτ του *Iron Fist*, παρά το ότι δεν ήταν κινηματογραφικό πρότζεκτ.

### Home media

## Υποδοχή
### Τηλεθέαση
Καθώς το Netflix δεν αποκαλύπτει τα νούμερα τηλεθέασης των συνδρομητών του για καμία από τις δικές του σειρές, ο Καρίμ Ζρέικ, ανώτερος αντιπρόεδρος του προγράμματος της Marvel Television, παρείχε τον Αύγουστο του 2017 κάποια δημογραφικά στοιχεία τηλεθέασης για τον *Iron Firs*, σημειώνοντας πως η σειρά προσέλκυσε κυρίως νεαρούς θεατές. Επίσης τον ίδιο μήνα, το Netflix δημοσίευσε κάποια πρότυπα προβολής για τις σειρές της Marvel. Τα στοιχεία, τα οποία προήλθαν από τις «1300 'κοινότητες γεύσης' από όλο τον κόσμο, όπου οι συνδρομητές ομαδοποιούνται ανάλογα με το τι παρακολουθούν», έδειξαν πως οι τηλεθεατές δεν παρακολουθούσαν τις σειρές με τη χρονολογική σειρά κυκλοφορίας τους, αλλά ξεκινούσαν συνήθως με την *Jessica Jones*, συνέχιζαν με τις *Daredevil* και *Luke Cage* και τελείωναν με τον *Iron Fist*. Ο Τοντ Γιέλιν, ο αντιπρόεδρος του τμήματος καινοτομίας προϊόντων του Netflix, σημείωσε πως το κοινό παρακολουθεί τις σειρές «με τη σειρά που το ενδιαφέρει και από το πώς μαθαίνει για αυτές». Τα στοιχεία του Netflix έδειξαν επίσης πως κάποιος που παρακολουθεί τον *Luke Cage* θα προχωρήσει πιο συχνά προς τον *Iron Fist*, ενώ άλλες σειρές «που προέρχονται από παραμύθια» όπως οι *[[13 Reasons Why]]*, *Love* και *[[Οι 100]]*, οδήγησαν τους τηλεθεατές στο να ξεκινήσουν τον *Iron Fist*. Τον Οκτώβριο του 2018, η Crimson Hexagon, μια εταιρία μελέτης καταναλωτών, δημοσίευσε στοιχεία που εξέταζαν τον «θόρυβο στα κοινωνικά δίκτυα» για τη σειρά προσπαθώντας να το συσχετίσει με πιθανή τηλεθέαση. Τα στοιχεία έδειξαν πως όταν ο πρώτος κύκλος έκανε πρεμιέρα τον Μάρτιο του 2017, συγκέντρωσε περισσότερες από 120,000 αναρτήσεις σε Twitter και Instagram. Όταν κυκλοφόρησε ο δεύτερος κύκλος τον Σεπτέμβριο του 2018, οι αναρτήσεις μειώθηκαν δραματικά κάτω από 20,000.

### Κριτικές

Η σελίδα συλλογής κριτικών Rotten Tomatoes δίνει στον πρώτο κύκλο ποσοστό αποδοχής 20%, βασισμένο σε 84 κριτικές. Στο τμήμα ομοφωνίας της σελίδας διαβάζουμε: «Παρά τις κάποιες καλές στιγμές, ο *Iron Fist* βαραίνει από μία απουσία δυναμικής και πρωτοτυπίας». Η σελίδα συλλογής κριτικών Metacritic βαθμολόγησε τη σειρά με 37/100 βασισμένη σε 21 κριτικές, με τη σήμανση «γενικά δυσμενείς κριτικές».

Για τον δεύτερο κύκλο, η σειρά συγκέντρωσε στη σελίδα Rotten Tomatoes ποσοστό αποδοχής 55% βασισμένο σε 47 κριτικές, με το τμήμα ομοφωνίας να γράφει: «Οι καλύτερες σκηνές δράσης και ο πιο σφιχτός ρυθμός ανυψώνουν αρκετά τον δεύτερο κύκλο του *Iron Fist*, αλλά παραμένει ένα μικρότερο φως ανάμεσα στις σειρές του MCU». Στις 7 Σεπτεμβρίου 2018, η σελίδα Rotten Tomatoes ανακοίνωσε πως ο *Iron Fist* είχε τη μεγαλύτερη αύξηση σε ποσοστό αποδοχής ανάμεσα σε πρώτο και δεύτερο κύκλο, με αύξηση 33% για εκείνη τη χρονική στιγμή. Η σελίδα Metacritic βαθμολόγησε τον δεύτερο κύκλο με 39/100 βασισμένο σε έξι κριτικές, με τη σήμανση «γενικά δυσμενείς κριτικές».

### Διακρίσεις
Το 2018, ο *Iron Fist* ήταν υποψήφιος στην κατηγορία «Καλύτερης Νέας Σειράς Υπερηρώων» στα βραβεία Saturn.

## Ακύρωση και μέλλον
Στις 12 Οκτωβρίου 2018, το Netflix ακύρωσε τη σειρά παρά το ότι η Marvel επιθυμούσε να συνεχίσει η προβολή της. Η Marvel ανέφερε πως οι χαρακτήρες της σειράς θα «επιζούσαν» παρά την ακύρωση, και θα συνέχιζαν να εμφανίζονται στο MCU. Το *Deadline Hollywood* ανέφερε επίσης πως η Disney εξέταζε την αναβίωση της σειράς στη δική της streaming υπηρεσία, Disney+. Ωστόσο, το περιοδικό *Variety* ανέφερε πως με βάση την αυθεντική συμφωνία που είχε γίνει μεταξύ της Marvel και του Netflix για τη σειρά, οι χαρακτήρες δε θα μπορούσαν να εμφανιστούν σε οποιαδήποτε άλλη σειρά που δεν ανήκει στο Netflix ή άλλες ταινίες για τουλάχιστον δύο χρόνια από την ακύρωση. Ο Κέβιν Α. Μέγιερ, ο πρόεδρος του τμήματος «Απευθείας-στον-Καταναλωτή και στη Διεθνή Αγορά» της Disney, σημείωσε πως ενώ δεν είχε ακόμα συζητηθεί, υπήρχε η πιθανότητα το Disney+ να αναβιώσει τη σειρά. Τον Φεβρουάριο του 2019, ο ανώτερος αντιπρόεδρος των πρωτότυπων προγραμμάτων του Hulu, Κρεγκ Έργουιτς, είπε πως η streaming υπηρεσία ήταν ανοικτή στο να αναβιώσει τη σειρά, μαζί με τις άλλες πρώην σειρές του Neflix.

## Παραπομπές


## Εξωτερικοί σύνδεσμοι
* *[https://www.netflix.com/gr-en/title/80002612 Iron Fist]* στο Netflix
* 


Κατηγορία:Αμερικανικές τηλεοπτικές σειρές
Κατηγορία:Τηλεοπτικές σειρές των ABC Studios
Κατηγορία:Τηλεοπτικές σειρές Netflix
Κατηγορία:Τηλεοπτικές σειρές βασισμένες σε κόμικς της Marvel